EA บวก 2 วันราคาพุ่ง 5% รับข่าวดี “พลังงาน” เล็งอัพโควต้า SPP เพิ่มแตะ 8 พันเมกฯ
EA บวก 2 วันราคาพุ่ง 5% รับข่าวดี "พลังงาน" เล็งอัพโควต้า SPP เพิ่มแตะ 8 พันเมกฯ ฟาก โบรกฯ แนะซื้อเก็งกำไร ชี้เทคนิคขาขึ้น ล่าสุด ณ เวลา 10.41 น. อยู่ที่ 47 บาท บวก 0.50 บาท หรือ 1.08% สูงสุดที่ 47.25 บาท ต่ำสุดที่ 46.50 บาท ด้วยมูลค่าซื้อขาย 174.71 ล้านบาท
30 ต.ค. 2561

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 10.41 น. อยู่ที่ 47 บาท บวก 0.50 บาท หรือ 1.08% สูงสุดที่ 47.25 บาท ต่ำสุดที่ 46.50 บาท ด้วยมูลค่าซื้อขาย 174.71 ล้านบาท

ทั้งนี้ ราคาหุ้น EA ปรับตัวขึ้น 2 วันติด นับตั้งแต่ราคาหุ้นอยู่ที่ระดับ 44.75 บาท เมื่อวันที่ 26 ต.ค.2561 นับเป็นการปรับตัวขึ้น 5%
ขณะที่วานนี้ (30 ต.ค.) มีรายงานว่า นายศิริ จิระพงษ์พันธ์ รมว.พลังงาน เปิดเผยว่า การจัดทำแผนพัฒนากำลังผลิตไฟฟ้าระยะยาว (PDP) ฉบับใหม่ หรือ PDP2018 ที่จะสิ้นสุดในปี 2580 คาดการณ์ว่าจะดำเนินการแล้วเสร็จในปลายปีนี้นั้น เบื้องต้นประมาณการความต้องการใช้ไฟฟ้าสูงสุด (Peak) 61,965 เมกะวัตต์ (MW) จากปี 60 ที่อยู่ระดับ 34,102 เมกะวัตต์ ซึ่งในส่วนนี้จะรวมความต้องการใช้ไฟฟ้าจากในส่วนของกลุ่มผู้ผลิตไฟฟ้าแบบผลิตเองใช้เอง (Isolated Power Supply :IPS) และกลุ่มผู้ผลิตไฟฟ้าเอกชนรายเล็กที่ขายไฟฟ้าตรงโดยไม่ผ่านระบบ (SPP direct) ซึ่งในปี 60 อยู่ที่ระดับ 3,800 เมกะวัตต์ และคาดการณ์ว่าจะเพิ่มเป็นราว 8,000 เมกะวัตต์ ในปี 2580 ซึ่งเป็นไปตามภาวะเศรษฐกิจที่เติบโต
โดยจากกรณีที่แผนพัฒนากำลังผลิตไฟฟ้าระยะยาว (PDP) ฉบับใหม่ อาจจะมีการเพิ่มปริมาณไฟฟ้าเป็นราว 8,000 เมกะวัตต์ ในปี 2580 “ผู้สื่อข่าว” คาดว่าจะส่งผลดีต่อกลุ่มผู้ผลิตไฟฟ้าเอกชนรายเล็กที่ขายไฟฟ้าตรงที่ขายไฟฟ้าให้กับกฟผ. อาทิ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ,บริษัทพลังงานบริสุทธิ์ จำกัด (มหาชน) หรือ EA ,บริษัท บี.กริม เพาเวอร์ จำกัด (มหาชน) หรือ BGRIM , บริษัท โกลว์ พลังงาน จำกัด (มหาชน) หรือ GLOW ,บริษัท โรงพิมพ์ตะวันออก จำกัด (มหาชน) หรือ EPCO ,บริษัท ทีพีไอ โพลีน เพาเวอร์ จำกัด (มหาชน) หรือ TPIPP เนื่องจากผู้ผลิตไฟฟ้ามีโอกาสที่จะได้รับงานขายไฟฟ้าให้กับกฟผ.เพิ่มสูงขึ้น
ด้าน บล.โกลเบล็ก ระบุในบทวิเคราะห์ แนะนำ “ซื้อเก็งกำไร” หุ้น EA ให้แนวรับ 46 บาท แนวต้าน 48 บาท และ Cut loss 45.50 บาท โดยกราฟกำลังฟอร์มตัวในรูปแบบ W Shape ตามภาพ โดยวานนี้ปิดสร้างแท่งเทียนเขียวพร้อมวอลุ่มที่ทรงตัวในระดับสูง สอดคล้องกับค่าสัญญาณ MACD+RSI ที่ชี้ขึ้นทำให้มีโอกาสปรับตัวขึ้นต่อได้
 